
Tisztelt Képviselő-testület

A környezet védelmének általános szabályairól szóló 1995. évi LIII. törvény 46. §-a (1) bekezdése e) pontja, valamint az 51. § (3) bekezdése szerint: 
„A települési önkormányzat a környezet védelme érdekében elemzi, értékeli a környezet állapotát illetékességi területén, és arról szükség szerint, de legalább évente egyszer tájékoztatja a lakosságot. A lakóhelyi környezet állapotának alakulásáról a települési önkormányzat szükség szerint, de legalább évente tájékoztatja a lakosságot.” 

Fentiek alapján a község környezeti állapotáról a rendelkezésre álló adatok alapján a következő tájékoztatást adom:

Beszámoló a település 2024-as évre vonatkozó környezeti állapotáról 

A környezet védelmének általános szabályairól szóló 1995. évi LIII. törvény 46. §-a (1) bekezdése e) pontja, valamint az 51. § (3) bekezdése szerint: 
„A települési önkormányzat a környezet védelme érdekében elemzi, értékeli a környezet állapotát illetékességi területén, és arról szükség szerint, de legalább évente egyszer tájékoztatja a lakosságot. A lakóhelyi környezet állapotának alakulásáról a települési önkormányzat szükség szerint, de legalább évente tájékoztatja a lakosságot.” 
Fentiek alapján a község környezeti állapotáról a rendelkezésre álló adatok alapján a következő tájékoztatást adom:

A lakosság közérzetének, egészségének alakításában igen jelentős tényező településünk környezeti állapota. A természeti és az épített örökség, a környezeti értékek megőrzése és védelme, minőségének javítása alapfeltétel az ember életminősége szempontjából. E nélkül nem tartható fenn az emberi tevékenység és a természet közötti harmónia, elmulasztása veszélyezteti a jelen generációk egészségét és a jövő generációk létét.

A lakossági környezet főbb tényezői
1. 	A települési környezet tisztasága
2. 	Hulladékkezelés
3. 	Ivóvízellátás
4. 	Szennyvízkezelés
5. 	Csapadékvíz-elvezetés
6. 	Zöldterület- közterület gazdálkodás
7. 	Helyi utak - közlekedésszervezés
8. 	Energiagazdálkodás

1. A települési környezet tisztasága
A közterületek tisztaságára, rendezettségére - az önkormányzat rendelkezésére álló erőforrásokat is figyelembe véve - nagy figyelmet fordít az Önkormányzat, azonban e téren további teendőink vannak. A közterületek tisztasága relatíve megfelelő, a megoldásra váró probléma: az illegális hulladéklerakás megelőzése és az illegális hulladéklerakó helyek felszámolása.
Az önkormányzat folyamatosan felhívja a lakosság figyelmét a települési tisztaság megőrzésének fontosságára. 

2. Hulladékkezelés
Az Önkormányzat tagja a Nyugat-dunántúli Regionális Hulladékgazdálkodási Önkormányzati Társulásnak. 
 A településen a MOHU MOL Hulladékgazdálkodási Zrt. vette át a települési szilárd hulladék begyűjtését, valamint gondoskodik annak kezeléséről. 
A tényleges hulladékkezelést továbbra is az általuk megbízott alvállalkozó a Zalai Közszolgáltató Nonprofit Kft Kft. végzi. 
A hulladék szelektív gyűjtése a házhoz menő szelektív begyűjtés igénybevételével megoldott (sárga zsák). A   lomtalanítást a 2024. évben nem kérte az önkormányzat. 
A Nyugat-dunántúli Regionális Hulladékgazdálkodási Önkormányzati Társulás hulladékgyűjtő szigetet alakított ki Pankaszon. A létesítmény jelenleg folyamatosan működik.
A Pankaszon lévő hulladékszigeten lehetőség van a papír-karton, PET palackok és üveghulladék, háztartási gépek, sütő olaj stb. elhelyezésére. A szelektív hulladékgyűjtő sziget működtetésére vonatkozó időpont Pankasz község honlapján feltüntetésre került, mely minden hét szerdán 8.00-16.30-ig és minden hónap második szombatján 8.00-15.30- ig tart.
A közterületek tisztán tartásáról és az elhagyott hulladék felszámolásáról szóló 2/2024. (II. 15.) sz. önkormányzati rendelet alapján történik az elhagyott háztartási hulladék kezelése.

3. Ivóvízellátás
A lakosság ivóvízzel való ellátása a legfontosabb közszolgáltatások egyike, amely nélkülözhetetlen emberi szükségletet és társadalmi-közegészségügyi igényt elégít ki. A lakosság egészséges ivóvízzel való ellátása az önkormányzatok kötelező feladata. 
Szaknyér ivóvíz ellátását a VASIVÍZ Vas megyei Víz- és Csatornamű Zrt. biztosítja. A lakosság egészséges ivóvízzel történő ellátásának minőségi kontrollját rendszeresen végzik az ivóvízhálózatról, az esetleges problémákról folyamatos tájékoztatást adnak. Az ivóvíz vizsgálati eredmények alapján elmondható, hogy községünk ivóvízellátása vízminőség tekintetében megfelelő. A Vasivíz Zrt. folyamatosan látja el a hálózaton felmerülő karbantartási, felújítási feladatokat az évente elfogadásra kerülő gördülő fejlesztési terv alapján.

4. Szennyvízkezelés
 A település szennyvízhálózata nem kiépített, ezért az önkormányzat a jövőben azon lesz, hogy a csatornahálózat kiépítésre kerüljön. Azon lakosok részére, akik a szennyvízhálózatra nincsenek rákötve, a folyékony hulladék elszállítását a Vas Vármegyei Kormányhivatal kijelölése alapján a Lenti Hulladékkezelő Kft. látja el 2027. december 31. napjáig.







5. Csapadékvíz-elvezetés
A községben alkalmanként lehulló csapadékvíz felszínre hozza a csapadékvíz elvezetési problémákat nagyrészt azt, hogy az ingatlantulajdonosok nem gondoskodnak megfelelően az átereszek kitisztításáról. Fontos lakossági feladat, hogy az elvezető árkok folyamatos karbantartásáról gondoskodni kell, a gépkocsi beállóknál biztosítani kell az átfolyást, a tisztítást, illetve a megfelelő átbocsátó keresztmetszetet. A 2024. évben árvíz, villámárvíz, belvíz miatt intézkedésre nem került sor. 

6. Zöldterület- közterület gazdálkodás
A belterületi zöld felületek gondozottak, rendezettek, a fűnyírási, parkosítási munkálatokat az önkormányzat dolgozói végzik. A 2025. évben településen keresztül haladó vízfolyások környezete tiszta, a patakmedrekben a víz elfolyása problémamentes.

7. Helyi utak - közlekedésszervezés
Célunk az útjaink állagának megóvása, javítása.  Régebben a belterületi utak felülete töredezett, kátyús és balesetveszélyes volt. A Magyar Közút Körmendi Üzemmérnöksége, jelentős szakaszon az útburkolat is megújításra került a település belterületi részén, mely jelenleg is ép. Az utak épségét a településen kiépítésre került szélessávú internet kábel hálózat lefektetésekor is sikerült megőrizni.

8. Energiagazdálkodás
A jövő egyértelműen a környezeti szempontból tiszta, ún. megújuló energiaforrások hasznosítása. A megújuló energiahordozók körében a napenergia felhasználása lehetőségként merülhet fel a település hosszú távú energiaellátására. A középületek vonatkozásában a helyi faluház teteje bizonyulhat a napelemek felszerelésének ideális helyszíneként.
A község belterületén nincs olyan ipari üzem, amely szennyezné a levegőt, valamint a téli fűtési időszakban sem kell számolni a levegő porral és korommal való nagy léptékű szennyezettségével. 
A községben a kerti avar égetést szabályozó önkormányzati rendeletet az emberek többsége betartja, azonban a tudatformálás tekintetében továbbra is van tennivalónk. 

Az emberi egészség alakulásának környezeti összefüggései
Az ember és környezete szoros kölcsönhatásban áll egymással. A környezeti károsodások a legtöbb esetben az emberi egészségre is kihatnak. Nyilvánvaló, hogy a szennyezett levegő, víz közvetlenül is károsíthatja az egészséget, de valamilyen mértékben minden környezeti elem szennyezettsége és minden környezeti veszélyeztető tényező hatást gyakorol az emberi egészségre.
A népesség korösszetétele társadalmi, gazdasági szempontból egyaránt lényeges, az elöregedési folyamat többek közt kedvezőtlen hatással van a foglalkoztatási struktúrára, növeli az időskorúakkal kapcsolatos tennivalókat, növeli a szociális jellegű kiadásokat. A csökkenő számú aktív keresőre egyre nagyobb számú eltartott jut. 
A község korösszetétele egyelőre még elfogadható. Kedvezőtlen irányba mutat viszont, hogy az idősek aránya növekszik.
 
Szaknyér községben a kedvező környezeti változást eredményező folyamatok fenntartására és a jelenleg még kedvezőtlen állapotok felszámolására a jövőben is törekedni kell. A problémás területeken pedig a helyzet javítása érdekében kell munkálkodni.  

A fentiek alapján kérem a polgármestert és a Képviselő-testületet, hogy a lakókörnyezet állapotáról szóló beszámolót fogadja el.
 Szaknyér, 2025. december ….
								  Hada Ibolya sk.
								    polgármester




Határozati javaslat:

KÖZSÉGI ÖNKORMÁNYZAT SZAKNYÉR KÉPVISELŐ-TESTÜLETÉNEK
…./2025. (XII…..) határozata:

1.) Községi Önkormányzat Szaknyér Képviselő-testület a lakóhely környezeti állapotáról szóló beszámolót tudomásul veszi. 

2.) A Képviselő-testület megbízza a polgármestert, hogy a környezet védelmének általános szabályairól szóló 1995. évi LIII. törvény 51.§ (3) bekezdése szerint a lakóhelyi környezet állapotának alakulásáról évente – hirdetmény útján - tájékoztassa a lakosságot. Felkéri a polgármestert a szükséges intézkedés megtételére.

Felelős: polgármester
Határidő: azonnal. – helyben szokásos módon

